
„Dansk Soldatersprog til Lands og til Vands" er et 
noget udvidet Særtryk af „Land- og Sømilitærets Argot" 
i Forf.'s mere omfattende „Om dansk Argot og Slang" 
I og II (Tidsskriftet „Dania", 1895). 

København. — Græbes Bogtrykkeri. 

Indenfor vort levende, tålte Sprog findes der 
et lille Særmaal, som er den danske Soldats Eje. 
Enhver, som overhovedet har Sans for Sprog, vil 
have lagt Mærke til Ord og Vendinger fra denne 
ejendommelige Tale, om han saa aldrig har „haft 
Kanonen paa Nakken" eller er gaaet om med „det 
salte Kød u om Halsen. Og den, der har tjent 
Kongen til Lands eller til Vands, . vil dengang, 
mere eller mindre, selv have brugt dette ofte helt 
mærkelige Tungemaal til Fryd og Gammen for 
civile Venner og maaske lejlighedsvis ikke uden 
sine kvindelige Bekendtes ret misbilligende For- 
bavselse. 

Dette „Sprog" har ingen dansk Ordbog hidtil 
fremstillet, og det har kun sat sparsomme og ofte 
mindre paalidelige Mærker i vor Skønlitteratur; 
nærværende lille Arbejde har da villet gøre det til 

Genstand for en saa vidt muligt udtømmende 
Fremstilling i en ganske populær Form. Alt Stoffet 
dertil er bleven indsamlet fra Soldatens levende Tale 
og bragt til Veje igennem personlige Iagttagelser, 
der er kritiserede og supplerede ved Hjælp af en 
Række skønsomt udvalgte, ældre og yngre „Sol- 
dater u i de forskellige Vaaben og Grader indenfor 
begge Værn. 

Som den sproglige Friluftsstudie, denne lille 
Bog er, vil den formentlig kunne fornøje „gamle" 
saavel som nuværende Soldater foruden alle dem, 
der finder deres Glæde i at kende vort Sprog, selv 
i dets mindst paaagtede Ejendommeligheder. 



I. 

Landsoldatens Særmaal. 

Uniformen kaldes endnu stadig af Bondesol- 
daten med den fra Enevælden nedarvede, gængse 
Betegnelse Kongens Klæder; Københavneren 
bruger ganske respektløst den lavere Befolknings 
almindelige Udtryk for Klæder: Klude; han stiller 
i de nye Klude eller de gamle Klude, Den som har 
Raad til det, kan anskaffe sig Uniform selv, det 

saakaldte Ejendomstøj, der atter falder i Ejen- 
domsbukser, Ejendomsfrakke osv. Heraf kom- 
mer Underofficerernes Betegnelse af en rund Ryg 
ved Ejendomstornister, tyk Mave ved Ejendoms- 
mave. Tornistret hedder Pukkelen, Klædeskabet, 
ogsaa Skrinet, Lirekassen. Madposen er Mule- 
posen; Kepien: Krukken, Bøtten, Godda'en, eller 
et vist, mere nyttigt end højt anskrevet Møbel; 
den er ogsaa — paa Grund af sin Anvendelse ved 
mere højtidelige Lejligheder — bleven kaldt den 
høje Hat eller lange Hat (almindelig lavere Be 
teghelse for høj Hat); Livgardens Bjørneskinds 
huer er Bjørnene; Felthuen har i 1ste Infanteri 
regiment været kaldt Laaget, Fænghætten; Hage 
remmen paa Huen er i alle Vaaben Kajeremmen 
For Støvler anvender Soldaten — med Und 
tagelse af Kavalleristen — den lavere københavnske 
Befolknings Udtryk for daarligt eller tarveligt Fodtøj 
— særligt Sko — Sutter (af Folkebevidstheden sat 
i Forbindelse med at suge eller trække Vand); de 
af Kompagniet, mod Fradrag i Undermunderings- 
godtgørelsen, udleverede Støvler er Kompagni- 
sutter; lange Støvler hedder ogsaa Lange-Læ'er 
(Læder) til Adskillelse fra Korte-Læ'er og smaa 
Sko, det almindelige lavere Ord for Sko ; for lange, 

stive og klodsede Støvler bruges meget det fra 
samme Sproglag hentede Brandspande. Fod- 
folkets Lædertøj hedder Seletøj; at komme i Sele- 
tøjet = at iføre sig feltmæssig Paaklædning. Den, 
som mod Betaling pudser Vaaben, Lædertøj m.v. for 
en Kammerat er dennes Pudsemand; de Metal- 
initialer (C. R.), som Livgarden bærer paa Skulder- 
stropperne, hedder Bexer (Christianus Rex). 

Blandt Vaabnene benævnes Geværet af Fod- 
folket Kanonen, Skyderen, Skydetræet, Gebøssen; 
Bajonetten Bangeneten (jfr. tyske Bangenet); enhver 
kort Sabel Smørstikker, Stegevender (oprindelig 
Betegnelse for Bajonetsablen); Knivbajonetten: 
Brødkniven, Papir skniven, Tandstikkeren; den 
lange Sabel: Sliren. 

Den af Befalingsmændene, som er Mandskabet 
allernærmest inde paa Livet, Underkorporalen, har 
mange Navne. Han siges at faa Snoren, naar 
han bliver udnævnt, og i Fodfolket, hvor Under- 
befalingsmændenes hvide Armdistinktioner be- 
nævnes Lampevæger, hedder han en halv Alen 
Lampevæge, dernæst, som ogsaa i de andre Vaaben, 
Undergeneralen, Knapgeneralen (hans Distink- 
tion bestaar af en Snor og en Knap), Ralen eller 
Underkoppen. Stabssergenten er Staben; Artil- 

leriets Mekaniker, en Haandværker, der svarer til 
Fodfolkets Bøssemager, erKanonkigeren; Kaserne- 
sergenten stundom Kasemefa'r, og i sit stille Sind 
kan Soldaten maaske af og til gentage den laveste 
københavnske Befolknings fjendtlige Udtryk for 
alle Underofficerer: Snoredrenge. Sekondløjtnants- 
eleverne kaldes, paa Grund af deres Skulderdistink- 
tioners Lighed med en Knapgaffel, Knapgafler, 
Officersspirer eller Spirer (Forkortelse af tidligere 
Tiders Aspirant), Officer splanter, under hvilke 
Betegnelser ogsaa Eleverne paa Officerskolen om- 
fattes. Den mindst yndede af Officererne er selv- 
følgelig den ungdommelige, ofte mere vigtige end 
dygtige Sekondløjtnant, som derfor betegnes med 
det lidet agtelsesfulde Sekondpeter (Analogi: Vig- 
tigpeter, Luskepeter; Bomuldspeter nedsættende 
for en Bomuldsparaply ; Væltepeter foragteligt for 
Velocipede), hvorimod Kaptajnen (Kompagnichefen) 
blot er Kompagniet eller — med en let Vrængen — 
Skaf en eller endelig Vor Fa' er. Oberstløjtnanten 
bliver i Fodfolket til Bataljonen; Obersten Re- 
gimentet; Generalen er ved Bogstavombytning 
(Analogi: Landtæge for Tandlæge, Fismoster for 
Misfoster) Renegalen. Honnørsignalet for den 
kommanderende General faar ved Undervisningen 

underlagt Teksten: Ser du den kommanderende 
General — General, General!, men Soldaten ændrer 
den sidste Linje til Han er gal, splittergal. Af 
andre Hornsignaler, hvis Tekst Soldaten har for- 
bedret, kan anføres Signalet for Løb!: Læg Haan- 
den paa Tasken og løb!, der er bleven til: Stik 
Fing'ren i R — og løb!; Til venstre!: Min Fa'er, 
han er en fattig Bondemand, det er han! hvor 
Bondemanden er bleven til en Venstremand; den 
populære Tekst til Reveillen: Staa nu op, din 
lange dovne Krop; gaa saa hen til Marketen- 
deren; køb en Pægl; drik den sæl; skaal; 
skaal; skaal! Og blandt Kendingssignalerne har 
Københavnerne f. Eks. i 1ste Regiments: Her 
kommer 1ste Regiment, vi er Tyskerne velbekendt, 
ombyttet Tyskerne med Pigerne; 15de Bataillons 
officielle: Det er jo, det er jo den 15de Bataillon! 
er ændret til Har du været, har du vaaren, 
har du væ't paa Ladegaar'n!; 16de Bataillons 
Mag-da-lene ! hedder mindre poetisk Jeg er søvnig ! 
8de (jydske) Bataillons : Her kommer a, her kommer 
a, fra ottende, fra ottende, fra ottende! bliver for- 
agteligt: Her kommer a, her kommer a, den 
lusede, den fnattede, den ottende, og 9de Ba- 
taillons lidt pathetiske : Her kommer jeg med mine 

Mænd, det er niende, min Ven! har faaet den 
kritiske Omskrivning: Her kommer jeg med mine 
Mænd, det er sløjt i Aar igen! 

Alle militære Spillemænd, ligegyldig hvilket 
Blæseinstrument de behandler, hedder Horntudere; 
Overspillemanden Overhorntuderen (Overhorn- 
tuden, Overtuder en) ; Hornblæseren har haft den 
specificerende Betegnelse Bliktuder, kaldes ogsaa 
Hornugle; de frivilligt udtagne, værnepligtige Ré- 
servehornblæsere er Beser vetudere (i Artilleriet 
Reservepetere o: Reservetrompetere), eller paa 
Grund af deres hyppigt lidet musikalske Fore- 
drag: Himmelhylere; Trommeslagerne hedder 
Kalvebankere (efter Trommernes Kalveskind) ; den 
ganske Militærmusik bliver Messingsuppen, 

Under Uddannelsen lærer Soldaten i det for- 
hadte Gymnastikhus eller, som det i hvert Fald 
ved 1ste Infanteriregiment er bleven kaldt, Slag- 
terhuset, at springe paa Hesten, springe paa 
Træhesten, eller, hvis han maa nøjes med den 
for de mindre dygtige beregnede, lavere Hest at 
springe paa Grisen. Han gør Bekendtskab med 
Deliriumsbjælken o: den vaklevorne Ligevægts- 
bjælke, med Spændetrøjen: det Kyrads, der an- 
vendes ved Bajonetfægtning, og som spændes med 

Remme paa Ryggen, og han kan ved Bajonet- 
fægtningen faa Mærker af underløbet Blod, hvor 
Stødene har ramt, hvad der er bleven kaldt at 
faa sat Blodkopper, Huggerten og Huggemasken 
er i Rytteriet Sla'træet og Flueskabet; de særlig 
ilde lidte Haandvægtsøvelser hedder almindeligt 
Slavesport 

Naar Mandskabet, efter de kommanderendes 
Opfattelse, ikke gør deres Sager tilstrækkelig 
godt, bliver de rumpet op, stroppet op, faar en 
Stroppetur; bliver loppet op, faar en Oplop- 
ning, en Loppetur, en Omgang for Lopper, 
Muligvis hænger Stroppeturen sammen med de 
Stropper, Infanteristerne endnu saa sent som i 
Fyrrerne havde under deres Gamasker („Støvletter"), 
naar de i strammeste Puds trak paa Vagt, og 
det lod sig tænke, at Oplopningen med Varianter 
stammede fra Orlogsmarinen, hvor de stadig an- 
vendes, og at de oprindeligt intet kendte til den 
noget uklare Forbindelse med Lopper, som folkelig 
Sprogfølelse baade i Flaade og Hær tildeler dem. 
Udtrykkene kunde maaske have deres Oprindelse 
fra den gamle danske Koffardiflaades Betegnelse 
for de Halvbefarne, de mindre kyndige Folk om 
Bord, som trængte til en skrap Uddannelse, Op- 

loberne (se f. Eks. C. L. Tuxen : Et Blad af Dansk- 
Asiatisk Kompagnis Historie i „Museum u , 1894, 
2. Bd., pg. 27 og 39). Heraf kunde Oplobning 
tænkes dannet, hvoraf igennem ændret Udtale og 
ad folkeetymologisk Vej de øvrige Former. At 
gøre en Øvelse anstrængende betegnes ogsaa ved 
at lunke den op; den, som forsøger paa at skaane 
sig, lunker den a' (ensbetydende med de alminde- 
ligt gængse Udtryk: lure den a\ drive den a'). 
At fri sig for noget mindre behageligt er at dække 
sig, et fra Fægtekunsten laant og over 'Tyskland 
indført Udtryk; den gunstige Lejlighed til at dække 
sig er i som udenfor Hæren en Dæksmand. Naar 
en Afdeling til Fods ikke marcherer ordentlig i 
Trit, hakker den Persille; Bataillonseksercits 
hedder Balloneksercits (med dansk Udtale). 

Paa Fodfolkets Skydebaner kaldes et Skud, 
der falder udenfor Skiven, en Forbi'er eller en 
Flue (efter det fluelignende Kridttegn, med hvilket 
det markeres paa Tavlen); naar Skuddet hverken 
rammer Skive eller Dækskærm, men fløjtende gaar 
over Maalet, er det en Fløjter; hvis det rammer i 
Centrum (Pletten): et Pletskud, en Plet eller en 
Fi-ert (fordi det tæller 4 Points). 

Naar "Soldaten ikke møder til befalet Tjeneste, 

altsaa ogsaa, naar han udebliver fra Kasernens 
Sovestuer længere end det ham tildelte Nattegn 
tillader det, naar han, kort sagt, brænder den a', 
kan Følgen efter Omstændighederne blive, at han 
kommer til at brumme (tyske brummen), faar 
en Brummetur i Arresten = Brummen eller 
Bøtten (stundom Bøssen) under Arrestforvareren, 
Plejefaders, Varetægt. Straffen kan i givne Til- 
fælde blive saa og saa mange Bage indskrænket 
(paa indskrænket Fangekost) eller beløbe sig til 
et Antal smaa sorte, hvor den ogsaa af Soldaterne 
bestandig anvendte, almindelige Betegnelse for 
Kaffe med Spiritus i (en lille Sort) bruges til at 
betegne Dage mørk Arrest; det frygtelige i denne 
Straf er bl. a. anskueliggjort ved den fantastiske 
Klimaks: saa og saa mange Dage i Hullet, med 
Ho'det nedad, uden Papir. En Straf, som Kam- 
meraterne indbyrdes, ligesom andre Skoledrenge, 
udøver overfor hverandre, er Bænketuren, som 
bestaar i, at vedkommende spændes eller holdes 
fast til eller ved en Bænk og gennembankes med 
Spanskrør (Bankestokkene) eller Remme (Liv- 
remmene). 

Nogle af Soldatens bedste Øjeblikke tilbringes 
paa Sovestuerne og i Marketenderiet : Marketutten, 

Makketutten (ogsaa Betegnelse for Marketenderen 
eller Makketuttemanden, Tuttefa'er), Tutten, 
Tuden, Tutteriet. Tilværelsens Behagelighed kan 
paa Sovestuerne dog forstyrres af de maaske fra Sol- 
datersproget stammende, men iøvrigt af alminde- 
lig Tale vel kendte sorte Husarer o: Lopperne, 
eller ved at Kammeraterne har taget Bundbræd- 
derne ud af hans Seng eller væltet den, protset 
ham (den) om, som Artilleristen siger, vippet ved- 
kommende, som det hedder i Infanteriet, fordi 
Bundbrædderne dér som Regel løsnes, ved at en 
Mand kryber ind under Sengen og med Ryggen 
løfter dem i Vejret. Dette saaledes at vælte en 
Kammerat ud af Sengen hedder ogsaa ved flere 
af Afdelingerne at give ham en Kallundborgtur. 
Den samme Betegnelse findes i — og er rimeligvis 
af Soldaten laant fra — en almindelig Børneleg 
(ogsaa kaldet „at køre i holstensk Vogn"), hvor 
en sætter sig yderligt paa Knæene af en anden 
og samtidigt tager en tredje paa lignende Maade 
paa Skødet, denne afgiver Sæde for en fjerde osv. 
Naar da den underste trækker Knæene til sig, 
saa de andre falder imellem hverandre, faar de en 
Kallundborgtur. Om Talemaaden skulde stamme 
fra de kørende Posters Tid, hvor Diligencernes 

Passagerer paa den stærkt benyttede Route : Køben- 
havn — Kallundborg kunde skumples ynkeligt imel- 
lem hverandre?? 

For Sengen bruges foruden den lavere Be- 
folknings almindelige Kassen tillige et af Stalden 
paavirket: Sovebaasen. Under Kantonnement — 
eller Kantussement — ligger Soldaten i Svine- 
fjerene o: Halmen. I Lejren ved Hald kaldtes 
Tangmadratserne for Aalefjerene; at sove blev at 
holde Madratsøvelse. Kampérlinen omkring en 
Lejr er Krepérlinjen. 

Den, som ikke nøjes med hvad han har i sit 
paa Belægningsstuerne anbragte Madskab eller 
Ædekassen, kan i Tuden faa en Række Spise- 
og Drikkevarer, af hvilke der for enkelte findes 
særlige militære Udtryk. Sødsuppe, der ikke er 
meget yndet, hedder med et fra Orlogsmarinen 
overført Udtryk Batteriforskrækkélse (der spises 
om Bord paa Batteri og Banjer) eller ogsaa Trom- 
petervælling, hvad der muligvis hænger sammen 
med, at den søde Suppe formenes at kunne have 
ikke ganske lydløse Eftervirkninger; Rødgrød og 
andre mere lækre Spiser, som ikke staar opført 
paa den egentlige Spiselis te, er Tutknas; Brænde- 
vin har været kaldt for Olie (hvoraf Feltflasken 

blev til Oliekrukken eller -bøtten), en „Bajer" 
med et eller to Glas Brændevin henholdsvis en 
enkelt eller en dobbelt opsadlet Kavallerist; en 
vis Sort klodset Bagværk, en Art Kaffebrød 
med Sukker paa, hedder blandt Fæstningsartil- 
leristerne en Baksebom efter den lange Stang, 
med hvilken Kanonen bliver bakset; Bolværk har 
været brugt paa Elevskolen for Suppe (med Boller i); 
Abesnot samme Steds for den ofte noget slimede 
Rhabarbergrød. 

Kaserneinventareftersyn er i Artilleri og Ryt- 
teri Møgbørrevue paa Grund af den store Rolle, 
Møgbørene fra Stalden spiller ved den Lejlighed. 
Sundhedsvisitationen hedder P— paraden eller — 
med en Brander — Pudseparaden, fordi det 
gælder om at „pudse" Lægen, hvis man skulde 
fejle noget; den, som ikke findes sund, har Rust 
i Løbet Naar Soldaten er syg, kommer han paa 
Hospitalet, Grødslottet, Sygehjemmet; Sygepas- 
serne er Plaster smørere, Byldesugere eller Syge- 
sutter. 

Paa Underofficerselevskolen har Eleverne i 
yngste Klasse af de ældre været kaldt Rejerne; 
Støvler, Gokker; at være sjok i Klassen: at være 
den nederste. Paa Officerskolen er at bede sig 

undskyldt, fritaget for noget at file; den flittige 
Elev kaldes en River, fordi han antages bestan- 
digt at sidde og rive i Bøgernes Blade; Taktik 
er Tiktak; den ældste Klasse, Stabsafdelingen, 
Staben og dens Elever Statisterne. Hærens 
Gymnastikskole hedder Gymnahop-stik-og-fægte- 
skolen eller Gymnahopskolen ; en Officer eller 
Underofficer, der har gjennemgaaet Skydeskolens 
udvidede Kursus er en udvidet Skydelærer. 

Krabbe, Kanin, Ræve, Splint er i Rytteriet 
og til Dels Feltartilleriet Betegnelser for grimme, 
tynde Heste, der er mindre behagelige at ride 
paa. Ræve (Flertal Ræver) bruges — ligesom de 
„civile" Kamel og Kule — hyppigt som Betegnelse 
for Heste overhovedet. En klodset, langhaaret 
Hest er en Koffert; for en gammel Hest bruges 
det fra gammeldags Uhre overførte Sejer værk; en 
Hest, der har haarde, stødende Bevægelser er en 
Huggeblok; den støder — med en ofte brugt Ven- 
ding — saa at man kan høre Englene synge i 
Himlen, et Udtryk, der rimeligvis stammer fra 
vore før 1864 talrige holstenske Rytterunderofficerer 
(jfr. det almindelige tyske: die Engel singen 
(pfeifen) horen, naar man føler en stærk Smerte). 
Tøjlerne er Rebene; Hestehalen Kosten; en Hest, 

der hyppigt pisker med Halen, bruger Kosten; 
vil den bide, har den ondt i Gummerne; slaar 
den, har den Lopper i Støvlerne; er den doven 
og dvask, har den Næringssorg. Med et fra 
Hesten overført Udtryk siges den sløje, lidt upaa- 
lidelige Mand at gaa bag Bidet; den, som uenergisk 
opgiver det hele, smider Tøjler og Bøjler. Hvis 
en Mand falder af Hesten, triller han ud af Vognen 
eller falder ned af Bordet; har han tabt Herre- ' 
dømmet over Hesten, og den løber med ham, rider 
han efter Jordemoder; der er Bud! En klodset 
Galop er en Svinegalop; et lignende Trav: So- 
trav; Rytteriet bruger — til Adskillelse fra de 
andre Vaabenarter — Sutter ikke om deres Støvler, 
men om Træskoene og Tøflerne. Sporer hedder 
overalt i Hæren Jern, man giver Hesten et Par 
Jern. 

Fra vore Krige kendes graa Ærter for Kugler 
under Kugleregn, en Nationalisering af Tyskernes 
blaue Bohrien (efter det blaa Bly); Kanonfeber 
(Kanonenfieber) ; det poetiske at gaa til Ryes 
Brigade for at falde (efter den i Fredericiaslaget 
faldne, folkekære Brigadegeneral Rye) ; fra 1864 
det højst betegnende: Den er riflet! for alt frem- 
ragende, enten i god eller daarlig Forstand. 

De forskellige Vaabenarter og Afdelinger be- 
nævnes med adskillige særlige Betegnelser. In- 
fanteristerne hedder blandt de øvrige Soldater Fod- 
mænd, Fodfanterister, Benfanterister og med 
stærk Rytterforagt Møgsokker, Tudsetrædere elier 
Tudsetraadere, Knoldesparkere. L — sparkere, 
L — trampere. Artilleristen er Atollerislen eller 
Tolleristen ( jfr. tyske Addollerie) ; de nys forsvundne I 

Gendarmer med et af den civile Befolkning skabt, J 

men af Militæret optaget, Udtryk Forglemmig- 
ejerne, Blaamændene eller de lyseblaa, Betegnel- 
ser, der havde saa meget lettere ved at slaa an, 
som der endnu i Befolkningen var en Erindring 
levende om de med lange, lyseblaa Kapper udstyrede 
Reservesoldater i 1864, som netop bar disse Øge- 
navne; de ved Hærloven af 1867 ophævede Hest- 
gardere kaldtes med deres gule Kyradser og gule i 
Skindbukser de gule Kanariefugle; Intendanturen 
er Flæsket eller Flæskekoret; en Soldat af dette 

A 

Korps en Flæskespænder, Flæskestikker, K&k- f 

kenskriver, en, der er ved Flæsket Ingeniørerne 
er Muldvarpene, Pioneren Pinkenéren, Marine- 
soldaten paa Grund af sin Sammenhæng med det 
vaade og salte en marineret Soldat (jfr. marineret 
Sild) eller i den nyeste Tid med et meningsløst 

Ordspil en Margarinesoldat Alle andre Sol- 
daters Ynk er Trainsoldaten, som — igennem Tran 
for Train — er bleven til Trandunken; Forkor- 
telsen Dunken anvendes nu mest for nogle andre, 
ikke særlig højt ansete, Soldater: Militærarbejderen 
og Officersoppasseren, af hvilke den sidste ogsaa 
kaldes Slave. 

De forskellige Metalbogstaver paa Huer og 
Skulderklapper, som betegner særlige Stillinger 
indenfor Militæretaten, har givet Anledning til en 
Række Vittigheder, som til Dels kan være bleven 
skabte af det civile Vid, men alle anvendes al- 
mindeligt af Soldaten. U. E. paa Underkorporals- 
elevernes Skulderstropper udlægges som Uden 
Evner eller, med fin Karakteristik af Motivet, til 
at vedkommende ligger længere inde i Tjenesten 
end dem, der hjemsendes, Uden Erhverv. Kor- 
poralselevernes K. E. er Knappe Evner eller Kø- 
benhavns Elendighed eller endelig som betegnende 
for de hjerteknusende Korporalselever et meget 
plat, sammensat Ord, hvis første Del (dannet 
over K.) er et af de i lav Tale hyppigst anvendte 
Ord for vulva, og hvis sidste Del (dannet over E.) 
er Elsker. Elevskolens E. S. betyder Elendige 
Slaver; den vestindiske Hærstyrkes V. T. (vest- 

2 

indisk Tjeneste) udlagdes i tidligere Tid som 
Viborg Tugthus; Sygepassernes tre Gange gen- 
tagne S. (paa Huen og de to Skulderstropper) vil 
sige Sikken en sød Soldat!; L. D. A. K. (Lazareth- 
Depot-Afdelingen-København) paa de i jGarnisons- 
sygehuset anvendte Trøjer: Lad det Asen krepere! 
K. G. S. (Kongeligt Garnisons Sygehus) Kongeligt 
Grødslot; K. G. H. (Kongeligt Garnisons Hospital): 
Kongen gi' er Habiten eller Kom, gamle Hallunk ! 
Militærarbejderne, som bærer et M. paa Kasketten, 
har i den Anledning været kaldt Molboerne og 
paa en af Hovedstadens Kaserner en Tid lang 
Millionærerne. 

I Forbindelse hermed kan anføres, at Lære- 
bog for Hærens Menige hedder Lærebog for Her- 
rens Menighed, og at den i den nyeste Tid dan- 
nede „Forening af Officerer udenfor aktiv Tjeneste 4 * 
er Foreningen af Officerer uden aktiv For- 
tjeneste. 

Et Udtryk, som vel er ældre og har sin Op- 
rindelse fra det civile Liv, men som i 1894 slog 
igennem blandt Fodfolksofficererne med stor 
Styrke, allerede er trængt ud til Underofficerer og 
Menige og har mange Betingelser for at blive op- 
taget blandt Soldatersprogets udødelige, er en 

Lommeæder som Betegnelse for den, der ved 
Øvelser har sin Mad med i Lommen. Anledning 
til Udtrykkets Anvendelse var en Artikel i „Militær- 
tidende" af en Stabsofficer, der beklagede sig over, 
at Afdelingerne ved Øvelser lod sig ledsage af et 
ret anseligt Marketenderi, der anrettede dækkede 
Borde o. lign. for Officererne; det var, efter For- 
fatterens Opfattelse, langt mere soldatermæssigt 
at have sin Mad med i Lommen og spise den paa 
en Grøftekant. 

I Tjenesten anvendes som bekendt en Del 
Skældsord og Eder, af hvilke kun faa kan antages 
at være skabte af selve det militære Liv: lange 
Skilderhus eller Flagstang for et højt Menneske, 
For Fanden i Fænghullet! og For Fanden og 
hans Pumpestok! som bandende Udraab. Saa 
vidt skønnes, er ingen særegen for Militæret alene ; 
men det er karakteristisk for Militærets, og det 
vil da navnlig sige, Underofficerernes Forraad af 
skældende Udtryk, at en meget stor Del deraf 
vidner om den ægte Soldats Foragt for den mindre 
rappe og adrætte Landbostand: Bonde med de 
talrige Varianter Kvægbonde, Møgbonde, Kar- 
toffelbonde, Bondehøvl osv., Herregaardslem 
(Analogi: Ladegaardslem) for Tjenestekarl og i 

2* 

den allernyeste Tid Agrar. løvrigt bruges et 
stort Antal af den lavere Tales mange Skældsord 
og foragtelige Sammenligninger, foruden at Under- 
officerernes stundom frodigt skabende Sprogevne 
frembringer ret talrige, mere eller mindre døgn- 
agtige Dannelser. 

Som et Par Eksempler paa saadanne kan 
nævnes det af mandig Foragt for Totalafholdenhed 
struttende Akvariumsdelirist, den højst fantasi- 
fulde Sammenligning af en bleg og holdningsløs 
Rekrut med forkølet Vandgrød, der er slaaet 
op ad en Væg, eller af en rundrygget, træt Sol- 
dat, som gør en ynkelig Figur under Øvelsen, med 
en voldtaget Skruptudse, Paakaldelsen af Sol- 
datens (eller Underofficerens) gamle Bedstemo'er 
(stundom med Tilføjelsen, der er i Vartov) for 
at vække den slumrende Æresfølelse: hvis hun 
fik en god, stærk Kop Kaffe, saa sprang hun 
meget højere end Rekruten; blev hun (eller Be- 
riderens gamle Bukser) smidt paa en Hest, saa 
red hun (de) meget stoltere; såa hun sit militært 
mislykkede Afkom, saa vilde hun græde Blod. 
Den stigende Bestræbelse for at lede Uddannelsen 
i en „human" Tone og Underofficersstandens til- 
tagende almindeligere Dannelse synes dog at stille 

sig noget fjendtligt overfor Fantasiens Flugt i 
disse Retninger. 



Det vil ikke være overflødigt at bemærke, at 
Landsoldatens Særmaal i sin fulde Udstrækning 
ikke tales, ja knap kendes af alle Landsoldater. 
Bondesoldaten, som ligger i en Provinsby, vil kun 
være fortrolig med et ringere Antal af dets Dan- 
nelser; hans Kammerat i København eller de Gar- 
nisonssteder, der ligger det københavnske Niveau 
nærmest, bruger adskilligt flere ; men først den fødte 
Københavnersoldat behersker „Soldatersproget" i 
sin Fylde. 

Ham bliver det ogsaa særlig, der i Tjenesten 
og udenfor Tjenesten gør udstrakt Brug af de 
mange yderligere Afvigelser fra Kon- 
venienssproget, der ikke er særlige for 
ham som Soldat, men som han deler med 
andre Mennesker fra de forskelligste 
Stænder i Samfundet. 

Den levende Tale falder jo nemlig i mange 
Henseender ikke sammen med de saakaldte dannede 
Klassers Konvenienssprog, saaledes som det 
igennem tvungen Undervisning og paa væsentlig. 

ensartet Maade bliver indpodet baade den bedre 
og den ringere stillede Del af Befolkningen. Og 
det vil nemt ses, at disse Afvigelser er af en dob- 
belt Art. Dels beror de nemlig — som Soldatens 
„ Sprog" i snævrere Forstand — paa Menneskers 
mere eller mindre inderlige Samliv indenfor Fag, 
sociale eller selskabelige Sammenslutninger, dels 
— og særlig — følger de i store Træk de Grænse- 
linjer, som den højere eller mindre Grad af boglig 
Dannelse drager. 

Indenfor den første Gruppe træffer vi ved Siden 
af Land- og Marinesoldatens Særmaal en 
Række andre, mere eller mindre udviklede : H a a n d - 
værkernes, Parlamentarikernes, Theater- 
folkenes, Kæltringers og Vagabonders, de 
forskellige Spilleres (L'Hombre-, Billardspilleres 
osv.) o. s. fr. lige til de Særmaal, der kun omfatter 
et forholdsvis meget ringe Antal Mennesker, og 
som bliver til i Kliker, i Familier, blandt unge 
Mennesker, der opdrages sammen paa større Op- 
dragelsesanstalter som Herlufsholm og Sorø 
Latinskole. 

Den anden — og omfangsrigere — Gruppe 
rummer alle de Afvigelser fra Konvenienssproget, 
som ikke kan ses under noget „fagligt" Synspunkt, 

men kun lader sig inddele efter som de væsent- 
ligst hører hjemme blandt de bogligt mere, mindre 
eller mindst skolede Samfundslag. Man kan — med 
en fra det engelske hentet Betegnelse — kalde alle 
disse sproglige Dannelser for Slang og altsaa tale 
om højere, lavere og laveste Slang. 

Og den Soldatens Slang, som han føjer 
til sit Særmaal, er nu væsentlig den lavere 
og laveste Samfundsklasses, baade fordi disses Mænd 
udgør Hovedmassen af Mandskabet, og fordi den 
unge Soldat i dem mere end i den højere Slang 
finder de stærkt anskuelige, stundom barokt brutale 
Virkninger, som hans Ungdom føler Trang til. 
Karakteristisk er den overmaade hyppige Anven- 
delse af forstærkende Præfikser, af hvilke de for 
Tiden almindeligst brugte er skrub* (oprindeligt 
fra Bondealmuens skrubsulten, jfr. skrubbe i sig) ; 
møg- (opr. fra møgbeskidt); knokkel- (opr. fra 
knokkelmager); knippel- (jfr. det tyske knfippel-); 
Soldaten gør Brug af dem i den videste Udstræk- 
ning og fuldkommen i Flæng, han er skrubsøvnig 
og skrubf jollet, møgtræt og møgmæt, knippel- 
doven og knippelglad, knokkelfræk og knokkel- 
fuld eller omvendt, ganske efter Behag. For 
Resten er han som flot, ung Fyr en Svend, en 

Svend helt igennem, en Svend fra Fad; han 
danderer den, presser den, er med paa Spørgs- 
maalene, Noderne, . Tralla; brænder den a'; 
maa ogsaa en Gang imellem falde a' paa 'en, 
blandt andet ogsaa, naar Pengene er gaaet dem 
en Tur, og han ikke kan slaa flere hos de gamle 
eller maaske, efter Omstændighederne, hos sin lille 
Halvforlovede, Aftenf orlovede eller endogsaa hos 
selve den Ringforlovede. Han holder sig fugtig, 
klarer sig tykt, gaar paa med krum Hals (og 
stive Støvler eller — som der ogsaa er bleven sagt— 
svagt buet Haandled), han har 'et smukt eller 
nydeligt, ta' er en Ølbajer eller en Skvat Øl, flytter 
eller napper mange Skiver (halve Bajere),- nyder 
Spiritus under dets mange Benævnelser som Sprit, 
Sprut, Spirikum (af Spiritus og Perikum), Spøl, 
Mais, Kæbesovs, Trynesaft og i de forskelligste 
Blandinger og Kvantiteter som Striber o : en (hvid) 
Snaps til et Glas (brunt) Hvidtøl, smaa sorte, Krum- 
meskyllere, Tandskyller e, Tarmskyller e, Stikkels- 
bær, Bær, Lopper (V* Pægl Brændevin), Kam- 
merater (V« Pægl do.), Mandefald (Vi Pægl do.); 
han ryger Bondekuba, Stinkadores infamos, 
Kvalmepinde, Radekopper (efter den i Fyrrerne 
velkendte Tobaksfabrikant C. A. Radekop i An- 

tonistræde i København), Luftcigarer, Kaalblade, 
Eævel — , og i Pibe den noget sjældnere Senge- 
knaster (p. Gr. af den formodede Blanding af 
Sengehalm og Tobak) og den almindelige Bonde- 
pul. Han bliver gal i Skrallen eller gnaven i 
Ansigtet, naar han for at have lavet for megen 
Ballade, Fest eller lignende bliver sat bag 
Stængerne eller puttet i Spjeldet, som han i den 
nyeste Tid ogsaa kalder Brummen; men iøvrigt 
anser han det for en af sine Hovedpligter ikke 
at la' sig gaa paa, men altid klare Ærterne og 
holde den gaaende med det rigtig ægte Køben- 
havnerhumør eller Slaghumør, altsammen under 
Anvendelse af den mangfoldigste og mest 
omfattende Slang. 



II. 

Marinesoldatens Særmaal. 

En betydelig Del af de under Land- 
soldatens Særmaal anførte Ord og Ven- 
dinger bruges ogsaa til Orlogs. Aarsagerne 
er nærliggende : Ligheder i Udrustning og Vaaben- 

øvelser, Flaadens Stationering i København, den 
fælles Gymnastik- og Skydeskole for begge Værn. 

Klude; Sutter; Smørstikker; Slire; Skyder; 
Skydetræ; Horntuder med Varianter; Messing- 
suppe ; rumpe, stroppe, loppe op ; faa Oprumpning, 
Oplopning, Stroppetur, Loppetur, Omgang for 
Lopper, Brumme tur; sidde i Hullet med Ho'det 
nedad uden Papir; Makketutten osv. (for Marke- 
tenderiet paa Værftet) ; Batteriforskrækkelse; Grød- 
slottet, Sygehjemmet, Byldesuger. Lad det Asen 
krepere!, Kom, gamle Hallunk!, Kongen gi'er Ha- 
biten, Forbier, Kanonfeber o. s. fr. bruges til Orlogs 
ganske i samme Betydning som blandt Militæret 
til Lands. 

Men Livet om Bord i Krigsskibene og Be- 
sætningernes nære Forhold til dansk Sømands- 
stand, hvorfra en stor Del af Mandskabet stadig 
rekruteres, skaber yderligere i vore Orlogsmænd 
et ejendommeligt Maal, der staar Landsoldatens 
fjernt. 

For at gaa fra det mindre og lidet betydende 
over til det større og sprogligt interessantere bør 
det maaske først omtales, at der indenfor det 
sømilitære Sprogsamfund findes et ret afgrænset 
mindre i Kadetternes. Ganske vist bliver Ka- 

detten Officer og bringer en Del af sit Særmaal 
med over i den nye Stand, og paa Kadetskibet 
færdes han livligt imellem baade Underofficerer 
og Mandskab; men paa Grund af hans ganske 
særegent intime Forbindelse med sine andre ung- 
dommelige Kammerater vil en Del af hans Tale 
dog foregaa i et særligt Kadetsprog, som Officeren 
i Praksis hurtigt kommer bort fra, og som aldrig 
breder sig rigtigt ud blandt Underofficerer og 
Mandskab, især da ikke blandt dem udenfor Kadet- 
skibet. Det forstaar sig af sig selv, at dette Sprog 
maa have Karakter af et Skolemaal, og at det 
fra Hold til Hold kan undergaa betydelige Om- 
skiftelser efter de mere eller mindre sprogligt op- 
findsomme Personligheder, som de forskellige 
Aargange omfatter. 

Kadetterne er om Bord i Kadetskibet inddelt 
i Kvarterer paa 5 til 6 Mand, af hvilke den ældste 
kaldes Manden eller Fa'ren, den næstældste 
Konen eller Mo'ren, den tredjeældste (som skal 
være Moder det følgende Aar) Datteren og Resten 
Sønnerne. De ældre Kadetter kalder de yngre 
Radene og Aspiranterne med det stærkt foragte- 
ligemaritime Skældsord Padderne (udtalt: Pfiderne). 
I Sammenhæng hermed tør maaske bemærkes, at 

unge — meget unge — Piger i København kalder 
de ældste Kadetter (hvis Distinktionssnor til Ad- 
skillelse fra de yngres er forsynet med en Knap) 
for Knapkadetter, og den Tid, paa hvilken alle 
Kadetter med de blanke Knapper i Jakkerne gaar 
fra Søofficerskolen og spadserer ned ad „Strøget": 
Knaptiden, Naar Kadetten taber Hovedet, bliver 
han — med et Lydord — buku; hvis noget er 
vel set af de overordnede, er det 42, fordi 42 er 
det højeste Antal Points, der ved Afgangseksamen 
fra Søofficerskolen kan opnaas i Hovedfagene. 
De Fødemidler og Lækkerier, som man indtil for 
faa Aar siden såa igennem Fingre med at 
Kadetterne anskaffede for egen Regning, og som 
opbevaredes i Kvarterskuffen, kaldtes Kvarterklos 
(se om KlOs ndfr.) eller Kvarterguf. Macaronipie 
er bleven kaldt Pige, tynd The Hønsenis, den 
lidet yndede Lobescowes Slap eller Oppasserbræk ; 
Skibssergenten Skibsagenten , Lægerne Ping- 
vinerne; at være søsyg: at være havsvag, bølge- 
svag, havdaarlig; at vomere har fundet et evfe- 
mistisk Udtryk i at kige efter Delfiner. Den, 
som er særlig ivrig efter eller dygtig til noget, 
er en -Haj, f. Eks. en Klarehaj: den, der altid 
forstaar at klare sig; en Læsehaj: den, der slider 

i Bøgerne; en Landhaj: den, som benytter en 
hver Lejlighed til at komme i Land, (i Modsæt 
ning til Koffardimaalet, hvor det samme Ord be 
tegner Hyrebassernes graadige Kommissionærer) 
Kadetten varierer efter den største Maalestok Ud 
trykket at ha' Ho'de paa i Betydningen at be 
finde sig i en Situation eller Sindsstemning 
udenfor det sædvanlige som at ha' et myrderligt 
Ho'de paa: at være i stærkt ophidset Sinds- 
stemning; at ha' Selskabsho'de paa t Middags- 
ho'de, Balho'de, Inspektionsho'de; og det fore- 
kommer hyppigt, at han understreger sin Sammen- 
hæng med Søen ved at bruge engelske Vendinger, 
der kan høres blandt Søfolk, som Toke it easy! 
eller Toke it cooly! for Ta' den med Ro!; han 
taler ikke om at gaa i Land, men om at go on 
shore; ikke om at blive purret ud, men at blive 
stirret ud (stir out); og han opnaar talrige for- 
stærkende Virkninger ved Brugen af det engelske 
rather: Den var rather høj i Gaar! Du er rather 
sløj i Dag! 

Naar man fra det Maal, der i saadanne og 
lignende Ord og Vendinger lever højt i Kadet- 
messen, gaar over til den almindeligere krigs- 
maritime Tale, saaledes som den i store Træk 

tales og forstaas over hele Skibet, støder man 
først paa Betegnelsen for Folkene: Mænneme 
eller, eftersom de hører til Sømilen eller Lægds- 
rullen, er virkelige Sømænd eller blot almindelige 
Mennesker fra Landjorden henholdsvis Sømændene 
eller Basserne (for en 10—20 Aar siden Pantserne), 
ogsaa Bønderne. Mandskabets løst paaheftede, 
blaa Krave med de hvide Striber kaldes med det 
i sin Oprindelse usikre det salte Kød, Salt- 
kødet eller det grønsaltede Flæsk (med en nyere 
Variant, der øjensynlig tager Sigte paa en vis, 
ydre Lighed mellem Kraven og grønsaltet Flæsk 
med dets Afveksling af Kød og Striber). De 
lange Søstøvler hedder Kongestøvlerne eller 
Tordenskjolderne (særligt Kravestøvlerne) ; Rands- 
lerne, hvori Folkenes Tøj ligger, og som er an- 
bragt paa Ripper rundt omkring paa Banjerne, 
kaldes zirligt Kommoderne; Officerens trekantede 
Hat bliver til Tremasteren (jfr. tysk Dreimaster 
i samme Betydning) eller med et ældre Udtryk, 
som nu næsten er forsvundet, Kræmmerhuset; 
Sekondløjtnanternes Epauletter uden Kantiller er 
Præsenterbakkerne eller Barberbækkenerne ; den 
vagthavendes Messingskildt, der bæres om Halsen 

og minder om de paa Portvinskaraffer anvendte 
smaa Metalskildte : Portvinsskildtet. 

Blandt Flaadens Skibe kaldes en Række 
Kanonbaade af en nu forældet Type med det 
ironisk kælende, almindelige Slangord Snadske- 
basserne. For en Snes Aar siden havde man en 
Art Kanonbaade, der var armerede med 2 Kanoner, 
som stod hver paa sin Skibsside i en lille Ud- 
bygning; disse tvende Udbygninger var Patterne, 
og da senere Udbygningerne vel bibeholdtes, men 
Kanonerne toges ud af dem og anbragtes paa 
anden Maade, hed de paagældende Baade Gold- 
ammerne. For de enkelte Skibe i Marinen 
fandtes og findes selvfølgelig talrige Øgenavne, 
Krydseren Set. Thomas kaldes den skrællede 
Vandmelon, fordi der paa Grund af en forment- 
lig Fejl ved dens Bygning maatte skrælles af 
hele Skibets Inderklædning, efter at det var sat 
i Vandet; Torpedobaadene Havhesten, Støren, 
Narhvalen og Søløven er henholdsvis Bagbæstet, 
Stæren, Navlen og Sleven o. s. fr. 

Chefen benævnes altid vor Fa'r, Fatter, 
den gamle og, i Overensstemmelse med almindelig 
Koffardibetegnelse for den højst befalende, Skip- 
peren; Næstkommanderende hedder Næste; Over- 

og Underkanoneren er Over- og Underkanéren, 
ligesom der for Over- og Underbaadsmanden kan 
høres Over- og Underbaasen; Bøssemageren er 
Bøsseluderen; Eleverne paa Skibsbygnings- og 
Maskinskolen er dem fra S. og M. -Skolen eller 
Skidt- og Møg-Skolen; Fyrbøderne hedder de 
sorte, Smedene t stundom Bøderne; Vandmanden, 
som har Tilsyn med Vandkasserne og yderligere 
alt i Lasten, hvoriblandt ogsaa Ølfadene, kaldes 
Ølmanden; Hulgasten, som er vedkommende 
Underofficer behjælpelig nede i det lille, lumre 
Lukaf, Hellegattet eller Lummer gattet, bliver til 
Lummergasten; Intendanten er Over smør stikker, 
Smørtyv, Flæskeforvalter, Flæskeridder, Flæske- 
svindler; Bageren Kringlevrider eller Kringle- 
hans; den, som passer Grise og Fjerkræ om 
Bord Plyndregreve; alle de af Mandskabet, der 
som Bageren, Grisepasseren, Kokkene, de for- 
skellige Oppassere o. lign. er fritagne for Vagt 
og ikke gør egentlig Matrostjeneste, Borgerskabet 
med Varianterne Borgerskrabet og Skrabet 

Af den Mad, der bydes paa om Bord, kaldes 
Sødsuppe, foruden med det under Landsoldatens 
Særmaal anførte Batteriforskrækkelse, Langskibs- 
vælling eller simpelt hen Svedskesuppe; Klipfisk 

er Havfruer eller islandske Høns, hvoraf at 
plukke Høns bliver Betegnelse for at skrabe 
Klipfisk, et Arbejde, som Mandskabet sættes til 
paa Nattevagterne. Bundt om Masten har været 
anvendt for den i Daaser hermetisk henkogte 
Mad, fordi de lange, slatne Trevler af det præ- 
serverede Kød spotvis blev klæbet rundt om 
Masten nede paa Banjerne. For Pølse sub- 
stitueres hyppigt det almindeligste Slangord for 
membrum virile og saaledes, at Kødpølse, Rulle- 
pølse og Spegepølse bliver til henholdsvis 
Kødp — , Trillep — og Soedep — , det sidste paa 
Grund af, at Saltet hyppigt udsondrer sig i et 
glinsende Lag uden paa Spegepølsen; det ofte 
haarde, rødbrune, salte Kød har været kaldt 
Mahognitræ; saltet Kød med Snittebønner Rød- 
træ med Søgræs; en udbredt Officers vittighed er 
Benævnelsen Søetatens kombinerede Eet for 
Lobescowes. 

Paa ganske lignende Maade som det falder 
den højst landfaste Borgermand ind at tale om 
sin „Køje", kan Sømanden til Orlogs finde paa 
at kalde Køjen Sengen; for de sammensurrede 
Køjer — især naar de ikke er godt sammensurrede 
— har man brugt Betegnelsen Svøbelsesbørnene; 

3 

naar de er ophængte, hedder de almindeligst 
Bederne med Udvidelser som Svalerederne, Abe- 
katterederne, Sjatterederne. Den daarlige, lumre 
Luft paa Banjerne, naar Mandskabet er til Køjs, 
hedder en rædsom Lummer; hvis den forekommer 
særlig stærkt inficeret med flatus, er den en 
ordentlig Brødlugt, fordi Nydelsen af det svære 
Rugbrød om Bord disponerer stærkt til Flatulents. 
Underofficererne trøster hyppigt dem, der maatte 
beklage sig i den Retning, med Bemærkningen: 
Ka } du ikke taale Brødlugten, ka' du gaa ud 
af Bageriet! At blive purret ud af Køjerne ved 
Hornsignal er at staa op til Musik; at komme 
ud af Køjen at komme paa Højkant. Efter den 
almindelige Kommando ved Udpurringen: Tørn 
ut! (engl. turn out; alm. anvendt maritimt Ud- 
tryk ogsaa i vor KofFardimarine) Rejs ut! (engl. 
rise up) tilføjes gerne det opmuntrende Op at 
se! hvorved der oprindelig skal være underfor- 
staaet „Land", idet Mandskabet paa et søgaaende 
Skib antages at komme hurtigere ud af Køjerne, 
naar der er Udsigt til at se Land. Vendingen 
har i Tidernes Løb modtaget adskillige forklarende 
Tilsætninger af anden Art som: Op at se Solen 

danse og høre Englene nyse — og det, der er 
værre end at nyse! 

Et vigtigt Redskab for Renligholdelsen om 
Bord er Svaberen, der laves af et meget svært 
og stort Stykke Tov, som bukkes sammen og 
overbindes, hvorefter der i Bugten anbringes et 
Øje, og Enderne optrevles. Med den bliver alle 
sorte Spor paa Dækket — Fyrbøderben — svabret 
op eller slikket op; at tørre Vandet af Dækket 
med den store Svaber, der for en nøjsom Sø- 
mandsfantasi nok kan tage Skikkelse af en smækker 
Dame med vidt ud staaende Balkjole, hedder at 
danse med Lotte eller Gine. 

Under Uddannelsen anvender Underofficererne 
enkelte maritimt malende Betegnelser for visse 
Legemsdele som Klyverbom, Stagsejl for Næse; 
Bovport for Mund; Læsejl for Ører; det ogsaa i 
almindelig Slang vidt udbredte Knap (det øverste 
af Masten) for Hoved. Mund, Mave, Hænder, 
Fødder benævnes kun ved almindeligere Slangord 
som Sludderkasse, Ræbekasse, Brødbakke, Brød- 
pose, Ædekasse, Luffer, Svømmefødder; for Næsen 
høres ogsaa det almindelige Slangord Snothorn, 
der muligvis er opstaaet til Søs og dannet efter 
Sejlmagernes Fedthorn, et stort, kroget Kohorn, 

der er fyldt med Fedt, hvori Naalen stikkes for 
at kunne glide bedre i de Tov, hvormed Sejlene 
er kantede. 

Naar der om Bord skal hales, opmuntrer 
Underofficererne Mandskabet til at gi' et ordent- 
ligt Pul (engL pull = Ryk; til Koffardis kan 
man høre kommanderet: Pull away! = Hal væk!) 
eller de anmoder ironisk om at rive den i Stykker 
eller gi' et lille Nap (eller Rap) endnu; naar 
der skal holdes lidt inde, følger paa Kommando- 
ordet det beroligende: Staa i Stegen! stundom 
med Tilføjelsen: Der faldt en Matros i Saucen! 

Hvis Mandskabet menes at trænge til nogen 
Ekstraøvelse, bliver det dollet op (= rumpet, 
loppet op osv.), faar en Opdolning eller bliver 
svedsket op, hvad der hænger sammen med, at 
en Tamp hedder en Svedske. Den, som driver 
med sit Arbejde, nosser med det, er et Nossedyr, 
hvoraf at nosse sig er blevet at gaa behageligt 
om og drive. Hvis han vandrer i Arresten, Buret, 
Biksen, kan han efter Omstændighederne faa saa 
og saa mange Dage paa Mursten og Saltvand, 
et Billede, der røber sin nære Sammenhæng med 
det haarde Brød, Saltet og Vandet. At faa en 
Røffel hedder med fin Evfemisme at faa en Cigar, 

at give én en Røffel selvfølgelig at byde én en 
Cigar; Officererne taler om Flaadens Instruk- 
tioner og Røflemanger for Flaadens Instruktioner 
og Reglementer. 

En almindelig Betegnelse for at drikke stærke 
Drikke er at hive Loddet (o: for at søge efter 
Bund i Flasken) eller forkortet blot hive; den 
Mand, som kommer beruset om Bord, kommer 
om Bord med et Svineho'de eller Svineansigt 
Det almindelige lavere Slangord sutte for at drikke 
stærke Sager (hvoraf en Sut = fordrukken Per- 
son, sær Patron, gammel Fyr), høres ogsaa hyppigt 
i Orlogsmatrosens Mund og stammer muligvis 
fra Krigsskibene, hvis Vandbeholdere tidligere 
havde gennemhullede Laag med deri anbragte 
Jernrør, hvorigennem Mandskabet „suttede "(sugede) 
Vandet op. 

Brændevin er, med Idéforbindelser fra Snaps 
og Snabel (for Næse), Snabelvand; træffes Af- 
gørelsen af hvem der skal betale i Fællig nydte 
Drikkevarer pr. Hazard paa en af mange Maader, 
sker det ved at der knobes (knobe er en vis 
Maade at sammenføje to Tov paa). 

Under Fritiden om Bord adspreder Folkene 
sig ved adskillige Lege, af hvilke særlig tre ned- 

anes fra Aargang til Aargang og kan fortjene at 
nævnes i denne Sammenhæng. La' Kartoflen 
gaa (den Pantoffel gehen lassen) udføres af en 
paa Dækket i en Rundkreds siddende Gruppe 
Matroser, som under de hævede Knæ og Laar 
lader en Svedske (altsaa = Tamp) — eller som 
den i denne Sammenhæng benævnes Kartoflen 
— gaa fra den ene til den anden, mens de synger 
Opsangen: Kartoflen gaar . . . Imellem R— og 
Laar! La' Kartoflen gaa . . . Imellem R— og 
Laar! Det er nu den Mands Opgave, som er an- 
bragt paa Knæ i Kredsens Midte, at fravriste en 
af de andre Deltagere i Legen Tampen. Den 
attraperede bliver tampet med den, indtil han 
kommer paa Plads midt i Kredsen og overtager 
sin Angribers tidligere Rolle. I Pik i Næve (det 
franske main chaude) staar en Matros i bøjet 
Stilling med Ansigtet skjult i sin Hue og den 
højre Haandflade blottet paa Ryggen. En for en 
giver nu de øvrige Deltagere i Legen ham ikke 
blot et Pik, men et drøjt Kladsk i Haandfladen, 
indtil han er saa heldig at gætte hvem det var, 
der slog; hans ofte mindre behagelige Rolle over- 
gaar da til denne. Naar der skal spilles Narre- 
ho'de, tegner man paa Dækket med Kridt en Fir- 

kant, der inddeles i 9 Felter og krones med et 
mere eller mindre primitivt udført Mandehoved, 
Narrehovedet. Felterne, som hver betegnes med 
et Tal fra 1 til 9, er ordnede saaledes, at Sum- 
men af 3 Felter udgør 15, enten de adderes paa 
den ene eller den anden Led. I en bestemt Af- 
stand kaster nu hver af de spillende, som er 
delte i to Partier, 3 runde Blyskiver ind i Fir- 
kanten, hvor det altsaa gælder om at træffe de 
Felter, der tæller højest; den, der rammer Narre- 
hovedet gaar ud af Spillet med det samme. De 
sejrende har Ret til at give de overvundne en 
Omgang Bastonnade med den Sætteskovl, hvorpaa 
Regnskabet er bleven ført. Ogsaa til Koffardis 
spilles der meget Narreho'de, og medens de to 
først anførte Lege er vel kendte, gamle Fastelavns- 
eller Julelege til Lands, er der maaske en Mulig- 
hed for, at „Narreho'det" oprindeligt hører hjemme 
paa Søen. 

Det følger af sig selv, at Underofficererne om 
Bord ofte faar Brug for et lille opmuntrende Ord 
til Folkene. Den fra Hæren vel kendte Bedste- 
mo'er optræder ogsaa til Orlogs, en forkælet Per- 
son er Bedstemoders Inderlaar, ogsaa Bedste- 
mo'ers Lugtepude, og forøvrigt anvendes en 

Mængde mere almindeligt karakteriserende Skælds- 
ord og Vendinger, som dog for en stor Del ikke 
kan siges at være Orlogsmarinens Særeje. Aller- 
hyppigst høres maaske Padde (udtalt Pade), ikke 
slet saa almindeligt Krabbe (udtalt Krabe), begge 
to Sendrægtighedens Symboler og begge brugte 
med talrige forstærkende Varianter som Præmie- 
padde, Kraftpadde, Overkrabbe , Aalekrabbe. 
Ogsaa Skildpadde bruges ofte, hvorimod Land- 
krabbe høres langt sjældnere. I anden Række 
følger Slingreabe; Odder med Varianter Hav- 
odder, Brandodder; Dyndtorsk, Klaptorsk; 
Kvabbe, Aalékvabbe; den med Tyskernes Hunds- 
vott analoge Aalék — (K— = vulva); Araber, 
Araberkrøbling, spatbenet Kænguruh, Fersk- 
vandsmatros, Dampskibsmatros, Bolværksma- 
tros, det sidste nærmest anvendt paa de Lægds- 
rullefolk, der ikke kommer ud at sejle, men 
aftjener deres Værnepligt paa Vagtskibet som 
Ordonnanser el. lign. 

Men har saaledes en stor Del af Marine- 
underofficerens Yndlingsskældsord en Duft over 
sig af Sø og fremmede Lande, saa bestemmer 
hans dybe Foragt for Landjorden og hvad dertil 
hører en ikke ringere Række andre. Bonde, 

eller det spydigt forfinede Agerdyrker (i den 
nyeste Tid som blandt Landmilitæret Agrar), 
rummer til Orlogs en endnu dybere Mistillid og 
Haan end blandt Landmilitæret; det forstærkes 
bl. a. til det marinemæssige Pantserbonde og 
udnyttes med Forkærlighed i de forskelligste For- 
bindelser med Møg og L— . . Særlig dette sidste 
opfatter Marineunderofficeren som Landboens 
egentlige Kærlighed, det, der betinger hans Vel- 
stand og er nøje knyttet til hele hans Fremtoning; 
en sløj, tungnem, klodset Matros er en af dem 
med L — paa Træskoene, den hele fra Land- 
etaten vel kendte Hær af L — sparkere, L—r 
trampere o. s. fir. fremmanes for ham som vær- 
dige Brødre, og der loves ham en Afslutning paa 
Tilværelsen ved en ynkelig Død i hans eget 
svinske Element: han skal skydes med L — t 
for Krudt er for godt! 

At Landmilitæret just heller ikke nyder nøgen 
kvalificeret Agtelse maa endnu noteres. Alle til 
Landetaten hørende, højere og lavere, Personer 
er, uden videre Ceremoniel, kort og godt Land- 
p — ne; iøvrigt bruges for Landsoldaten Tornyster- 
slæber og et stort Antal af de mindre agtelses- 
fulde Betegnelser, som indenfor Landetaten an- 

vendes om Infanteristen: Knoldesparker, Tudse- 
træder o. s. fr. 

Foruden alt det ovenfor anførte, der er sær- 
egent for Sømanden til Orlogs, har han fra 
Koffardimandens Særmaal optaget en be- 
tydelig Mængde sproglige Dannelser, der 
trives lige godt under Handelsflag og 
Splitflag. 

At falde til Ro i det hele taget hedder at 
gaa til Slags; særligt at lægge sig til Rette er 
at hive Pal efter Gangspillets Paler, der for- 
hindrer dette i at løbe tilbage; den, som tager 
sig en Lur, drejer den til. Dette Udtryk har 
formentlig sin Oprindelse fra, at et Skib, der 
under Storm ikke længere kan holde sin Kurs, 
bliver lagt tæt op til Vinden, „drejet til**, hvor- 
efter det bogstaveligt „driver" af Sted. Paa 
Grund af den ringe Sejlføring, og eftersom alle 
almindelige Skibsarbejder i Reglen er indstillede 
af Hensyn til Vejret, vil der under saadanne 
Omstændigheder blive gode Dage for Mandskabet, 
hvis da ingen særlig Ulykke skulde indtræffe. At 
tilbringe en uforstyrret Nat uden at blive purret 
ud til Vagt eller af anden Aarsag er at ta' en 
Bondenat; den, som snorker, siges paa Grund 

af den lange, trækkende Lyd, som ledsager Vejr- 
dragningen, at hale Torsk i Land, fordi Torsken, 
ligesom Ulken, knurrer, naar den bliver halet op 
af Vandet. Heraf er dannet det ensbetydende 
at ha' Pilken ude eller at hale hjem, hvoraf 
at sove er blevet at hale, og et Hal en Søvn. 
De forkerte Bugter, der kan komme i et Stykke 
Tovværk, og som maa vrides eller drejes ud, 
førend der kan arbejdes videre med det, kaldes 
om Bord „Tørn", heraf kommer at have Tørn i 
Øjnene eller Hjernen eller Fingrene for at være 
utidig eller dum eller klodset paa Fingrene og 
at dreje eller vride disse forskellige Slags Tørn 
ud. En rask Fyr er en tjap Fyr (maaske det 
engelske sharp med daniseret Udtale); der høres 
ogsaa: Kom lidt tjap, Folk! Den, som gør For- 
søg paa at slippe for ubehagelig Gerning enten 
ved at lade, som om han var beskæftiget andet 
Steds eller ved at søge at unddrage sig de be- 
falendes Opmærksomhed, lurer den a'; han sliber 
en Skraber, naar han under sit Forsøg paa at 
lure den a' tillige opnaar at faa sig en lille Søvn 
i Utide. Dette Udtryk, der i Betydningen at tage 
sig en lille Lur er gaaet over i almindelig Slang, 
har sin Oprindelse fra, at det ikke saa nøje lader 



- 44 - 

sig bestemme, hvor lang Tid det i hvert enkelt 
Tilfælde kan tage paa en Slibesten at skærpe 
Skraberen, som er et lille Redskab af Jern, der 
bruges til at skrabe Dæk eller Rundholter rent 
med. Heraf følger, at de to Mand, som kan 
være sysselsat med dette Arbejde, ofte i al Ro 
og Mag baade faar Skraberen slebet og tager et 
lille Blund oven i Købet. Hvis en er sløj, er 
han slæk (efter Tovet, der siges at være slækt, 
naar det hænger i Bugter); naar der ikke er Folk 
nok til at hale i en eller anden Ende, maa der 
mere Kød (o: Folk) i den. At skynde sig er at 
rippe sig; at gøre sig færdig med noget, at 
komme til Dato med noget (efter Føringen af 
Journalbogen, eller, som den paa Dansk hedder, 
Logbogen). Den, som kommer i sidste Øjeblik, 
ta y er den til Tamp, efterdi Tampen er Enden 
af et Stykke Tov; den almindelige Slangs „lige 
til Øllet" hedder til Søs lige til Tamp. Land- 
jordens at „gaa i Gaarden" er at gaa paa Galli- 
onen (hvor Mandskabets Retirader er anbragte); 
slipper man netop igennem noget (f. Eks. Isen 
eller en Eksamen), lemrer man sig igennem; 
glider eller falder noget ned, Personer eller Ting 
(f. Eks. Tallerkener i Messen under Søgang) 

rovser det, ta'r Rovs, gaar over Stag; falder 
man over Bord, gaar man i Ballen eller den 
store Balle; Sager, Ting, Genstande hedder Klos 
(engl. clothes), eller Grejer, hvilke sidste ogsaa 
betegner Redskaber og i saa Henseende bruges 
rent teknisk med specificerende Tilføjelser, f. Eks. 
Spulegrejer (Koste, Klude, Svabere o. lign.), Skaffe- 
grejer (Ske, Kniv, Gaffel). Det ofte noget sejge, 
islandske Lammekød er Boriksteg. Borik (med 
Tone paa sidste Stavelse) er det sp. borrico, 
fr. bourrique, der betyder et Æsel. Ordet kunde 
fortræffeligt tænkes overført af Matrosen fra syd- 
ligere Havnestæder, hvor Søfolk i Land morer sig 
med at ride rundt paa ikke alt for ungdommelige 
Muldyr eller Æsler, men det skal dog bemærkes, 
at Ordet Borik i Betydningen Æsel, i hvert Fald 
for en enkelt Landsdels Vedkommende, ogsaa er 
paavist hos vor danske Almue, til hvem det 
menes at have forplantet sig igennem Kæltringe- 
sproget (se F. Dyrlund: Tatere og Natmandsfolk 
i Danmark, Kjøbenhavn 1872, Note pg. 348). 
Alle hermetisk henkogte Sager er Daasemad; 
Brændevin Dinglevand, hvad der oprindelig skal 
have betydet alene Kognak og Vand sammen. En 
Mand, der er fuld, er overhalt (efter Skibets Over- 

haling, o: slingrende Sidebevægelser i Søgang); 
han kan ogsaa siges at have Bovenvægt, være 
bovenvægtig eller topsvær (et Skib er bovenvæg- 
tigt, engl. topheavy, naar det har mere Vægt i 
Over- end i Underskibet); hvorimod det oprinde- 
ligt fra Sømandslivet hentede at ha* en Gir (Gir 
o: Skibets Afvigen fra sin Kurs) efterhaanden er 
gaaet saa fuldkommen over i almindelig Slang, at 
det er bleven Sømanden selv næsten fremmed. 
Den, som drikker tæt, tjærer den; er nogen 
pyntet til et eller andet, f. Eks. til at gaa i Land, 
er han fint udhalet (af Udhaling = Ekvipering 
af et Skib). Skillinger man sammen til Drikke- 
varer, splejser man (splejse, egtl. spledse, er en 
bestemt Maade at sammenføje to Tove paa). Man 
sejler paa Varmen, naar man sejler paa Havne 
i Troperne, ligger i Søen i Stedet for er til Søs, 
sejler Vandet tyndt ved kedsommelig Sejlads 
bestandig paa samme Rute eller i samme Farvand. 
En Orlogsmand er en Mannevar eller Mannar 
(man of war, saaledes som det udtaltes paa ældre 
Engelsk); et Handelsskib en Træder (tråder); de 
store Handelsdampskibe, der gaar i lange Farter, 
Langvejstræder e; et større, klodset Koffardiskib 
en Slæde; et Skib af ældre Konstruktion for- 

agteligt en Vogn eller en Sko, Fedtsko; et daar- 
ligt (dødt) sejlende Skib er en Dødsejler. Praje 
og varsko, der som søtekniske Udtryk betyder 
henholdsvis at kalde eller raabe gennem en Raaber 
og at melde bruges i Betydningen at kalde over- 
hovedet og at sige en Besked til nogen (varsko 
en om noget), og en lignende udvidet Anvendelse 
gives der andre søtekniske Ord, f. Eks. klods paa, 
tæt ved; klar, færdig. 

De egentlig søtekniske Ord og Ven- 
dinger er mangfoldige og maa ikke sammen- 
blandes med Udtrykkene fra Marinesoldatens Sær- 
maal, om end Grænsen stundom ikke er ganske 
let at drage. Uden at gaa ind paa dem, der ved- 
rører Vind- og Luftforhold, Skibe og Fartøjer, 
deres Indretning og Manøvrering ved Sejl og 
Maskiner, Kanonernes Behandling og Betjening m. v. 
skal her blot anføres nogle faa Eksempler, som 
er hentede fra den Gruppe, der angaar den daglige 
Arbejdsgang om Bord, Kommandoer o. lign. : purre, 
vække; tørne ud, staa op; spule, vadske Dæk; 
skeje ud, holde op med det Arbejde, man er i 
Lag med, for at gaa over til et andet eller for at 
hvile; skaffe, spise; Bavian, den Mand, der 
sættes til Vagt i en Baad, medens dens øvrige 

Mandskab forlader den. Særlig for Orlogsmarinen 
er f. Eks. Mandskabets Inddeling i Bakker paa 
otte Mand, der spiser og sover sammen (heraf at 
bakke op = rette an) og Betegnelsen at slange 
(eller slange sig) for at ligge og hvile eller sove 
uden at være afklædt. 



Der er ingen Tvivl om, at det sømilitære 
Særmaal tidligere har været langt rigere end nu. 
I Sejlflaadernes og de fleraarige Togters Tid, da 
Underofficerskorpset i Marinen udelukkende re- 
kruteredes fra Holmens faste Stok med dens 
stærke Traditioner ogsaa i sproglig Henseende, 
og da Sømandsstanden overhovedet stod de andre 
Stænder meget fjernt, var der helt andre Betin- 
gelser for Udviklingen af et blomstrende Særsprog 
end dem, Nutiden byder. 

Slang har ogsaa her trængt det speciellere 
Maal langt tilbage. I vore Orlogsskibe høres der 
nu til Dags efter en stadig stigende Maalestok 
Slang af ganske lignende Art som den, der 
udgør en saa ejendommelig Del af Land- 
soldatens Tale. 



i 

Det danske Sprogs Slang og forskellige Sær- 
maal har ingenlunde alene lingvistisk Interesse. 
Baade Psykologen og den, der dyrker eller nyder 
den kunstneriske Behandling af vort Sprog i 
Skønlitteraturen, vil kunne høste rigt Udbytte af 
at sysle med dette tilsyneladende saa lidet be- 
tydende Emne. 

Alt for mange, baade af de producerende, de 
*> kritiserende og de kun rent nydende Æsthetikere, 

mangler i deres Gengivelse eller Opfattelse af de 
forskellige Samfundsklasser beklagelig meget det 
nødvendige Talent og Studium. I mangfoldige, selv 
af vor Litteraturs højt vurderede Arbejder, gives 
f. Eks. Skildringer af forskellig Slags Almuesfolk, 
der taler et fuldkommen meningsløst sammensat 
Sprog med ganske taabeligt anvendte Ord, Ven- 
dinger og syntaktiske Forbindelser. Ganske vist 
lader der sig herved opnaa en vis og stundom 
ogsaa en kunstnerisk Virkning; men den vil dog 
aldrig kunne naa dybere end til det pudsige, ba- 
rokke, kuriøse. 

Den Forfatter, hvis Øre er skærpet, og som 
ejer sjæleligt Fintsyn, tør ikke blive staaende 
herved. Han maa forstaa at studere sine Men- 
nesker i deres levende, talte Sprog med alle dets 

mangfoldige Afskygninger. Og ved at gengive dette 
i den kunstnerisk nødvendige Forkortning vil han 
kunne naa frem til ganske anderledes værdifulde, 
sprogligt, sjæleligt og kunstnerisk lige interessante 
Virkninger. 

En saadan Forfatter og hans forstaaende 
Læser vil ikke foragte nogen sproglig Livsytring. 
De vil vide, at for den sande kunstneriske og 
videnskabelige Betragtning kan det smaa blive 
stort ligesom det tilsyneladende store ofte saa 
ganske urimelig smaat. 

